**Rad u skupini.**

**Sve skupine imaju isti zadatak.**

**1. Odaberite mjesto u učionici.**

**2. Pročitajte pripovijetku tako da svatko iz skupine čita dio, a ostali iz skupine prate čitanje.**

**PAUNAŠ**

Mogao sam tada hitnuti kamen iz praćke stotinjak i više metara daleko. Recimo, od ograde ciglane, preko bare, na krov vrtlarove kućice. Daske, prekrivene nepromočivim papirom, tupo bi oglasile da je kamen pogodio cilj. Stari Martin izašao bi tada pogrbljen kroz niska vrata i prijeteći mahao kvrgavom štapinom. Oko glave kružio mu je oblačić dima iz orahove lule.
Za dobru praćku najbolja je jedna vrsta automobilske gume koju smo zvali sirovom. Bila je boje meda i škripala je pri rezanju. Pronalazili smo je na smetlištu Gavranićeve automehaničarske radionice. Pivarci i Potočani pravili su praćke od crne i crvene „obične“ gume, a mi, Ciglarci, od „sirove“. Obična guma rasteže se samo do neke granice. Tu mišići ne pomažu i uopće, kao praćkaš, ne vrijediš bogzna koliko.
To, međutim, nije sve. Rašlje su najbolje ako su od Ijeskovine, a koža za kamen od „jezika“ starih cipela. Osim toga, guma se na rašlje ne pričvršćuje užetom već tankom gumicom za kalemljenje. Uza sve to još treba znati i gađati. I kamen je važan. Ne valja plosnati ili kockasti, oštrobridi. Najbolji je okrugli, veličine vrapčjeg jajeta. Svatko malo bistriji zna da je riječni oblutak najbolji. Gdje se nešto gradi, ondje ga ima za cijelu godinu.
Eto, to je sve o praćki.
Onaj tko zna s praćkom, taj je praćkaš. Ja sam znao. Mogao sam pogoditi vodoravnu žicu i naprsli jesenji orah visoko na stablu. Limenku od paštete na trideset koraka, poklopac lonca bačen u zrak, jabuku u peteljku. To što sam gađao vrapce i žabe, mislim da nije bilo viteški. Lastavice nikada, jer se govorilo: Tko ubije lastavicu, umrijet će mu majka.
Imao sam smeđega goluba Zirka. Običnoga, gradskog, skitničkog. Jeo mi je iz ruke i sjedio mi na ramenu. Kad sam se vraćao iz škole, dočekivao me gugućući i šepireći se na zidu iznad vrata. Tko ubije goluba, mislio sam, nije dobar čovjek.
Zajedno s četvrtim razredom počela je i žuta, suha, zrela, prašnjava jesen. Cijelog se ljeta nisam rastajao od praćke, pa mi je i kasnije, stručno smotana, uvijek bila u džepu. Jednog poslijepodneva Siga i Gricko, koji su bili glavni na Malčanskom brdu, dočekaše me pred školom. Tražili su, u ime jačega, da predam praćku. Anica žutih pletenica i očiju plavih kao različak, Anica koja je imala crvenu haljinu s bijelim točkicama, Anica koja mi je posudila "Gričku vješticu", Anica koja je, uostalom bila najljepša djevojčica na svijetu, ta je Anica rekla: – Ne daj praćku! – I nisam dao. Srušili su me, poderali mi čitanku i razbili nos. Anica je pobjegla plačući.
U redu, rekao sam u sebi, nije još sve gotovo. Razmetao sam praćku i držao je u ruci, s kamenom u kožici. Dočekat će me još negdje, mislio sam, valja se pripremiti.
Prošao sam već pola puta do kuće, a njih nije bilo. Dan je bio kratak. Kuće su već oblačile crvenkastu svjetlost. Obranio sam praćku, a ipak sam se osjećao poraženim i osramoćenim. Što će reći majka kad me ovakvog ugleda? Što će reći Anica, najljepša djevojčica na svijetu?
Mesar Baždar imao je mesnicu u visokoj zgradi na početku Široke ulice. Najčešće bi stajao na vratima i njegov golemi trbuh, kao izbočina na zgradi, vidio se izdaleka. Remen kojim je pritezao hlače bio je nalik na ekvator. Toga dana vrata mesnice bila su zatvorena. Ne znam zašto, ali pogledah gore, prema visokom krovu. Iz oluka je zirkala sitna golubinja glava. Okrenuh se oko sebe. Ulica bijaše pusta. Spustio sam torbu uza zid i napeo praćku. Onako, više iz igre, da ga poplašim. Kamen je poletio i udario u nešto što se zakoprcalo u oluku i zatim, neprirodno lepršajući, poletjelo dolje. Previše sam dobro gađao. Strpah u strahu tu bijelu pernatu lovinu i potrčah kući.
To mekano i toplo trzalo mi se pod košuljom. Grdio sam svoju nepromišljenost i u sebi molio: „Samo da ostane živ, samo da ostane živ!“ Zaboravio sam na dobivene batine, na poderanu čitanku, na Anicu i razbijeni nos. „Samo da ostane živ!“
Bio je to snježnobijeli paunaš kakvog sam oduvijek želio imati, s crvenkastim očima i pernatim gaćama na troprstim nogama. Sakrio sam ga u drvarnicu, u košaru s piljevinom.
Poslije majčinih prijekora i večere, iskrao sam se iz kuhinje sa svijećom u džepu. Zirko je spavao na zidu iznad vrata. Ranjeni se paunaš već osovio na noge, ali mu je glava nesigurno klimala lijevo-desno, gore-dolje. Nigdje na perju ni traga krvi. Kamen ga je samo ošamutio. Sigurno će ozdraviti, pomoći ću mu. Njegovat ću ga i hraniti. Voljet ću ga kao i Zirka. Zvat ću ga Bijeli. Stajat će opet na krovu i širiti rep. I bit će to najljepši golub na svijetu.
Ali sada ga boli, sad me ne voli, sada ni sam sebe ne volim, ne volim ni Gricka, ni Sigu, ni praćku, ni mesara Baždara koji je baš danas morao sakriti svoj trbuh u visoku kuću.
Sutradan sam ustao ranije no obično. Donio golubu vodu i mrvice kruha. Uvukao se u sebe, kao da trpi neku svoju posebnu golubinju bol, koja je toliko njegova da se nikoga drugog ne tiče. Držao se kao umoran čovjek koji se bori protiv sna. Donio sam Zirka da mu pravi društvo, da ga razonodi. Bijeli ga, mislim, nije ni pogledao. Zirko je gugutao neko vrijeme, pokazujući zanimanje za novog prijatelja, a onda je i u njega ušao neki umor i odšetao se preko dvorišta, lijeno i tromo, kao kad starci šetaju s rukama na leđima.
Za vrijeme ručka nisam žlicu ni dirnuo.
– Jesi li bolestan? – pitala je majka.
– Da.
– Ne izmotavaj se! U školu se mora ići.
I otišao sam, ali samo do prvog ugla. Prikradoh se kroz voćnjak natrag do drvarnice. Nisam ga mogao napustiti. Podijelit ćemo bol.
– Digni glavu, Bijeli – molio sam ga. – Digni, samo malo! – Uzeh ga u ruke. Na dlanovima golublje je srce kucalo baš kao i moje, samo malo brže. – Kucaj, kucaj! – šaputao sam.
Odjednom je stalo. Sitno, uplašeno srce.
Što bih sve dao da sam ga mogao još slušati! Svih šesnaest staklenih špekula, gumene čizmice, udicu i stari telefon. Praćku i herbarij. Samo da malo kucne...
Odnio sam Bijeloga u voćnjak. Iskopao malu rupu i stavio ga u nju. Anica je trčala između stabala prema meni vičući: – Danas nema škole, danas nema škole! – Zastala je preda mnom i zagledala se u bijelu pernatu grudu.
– Ti si ga ubio – rekla je. – Ti nisi dobar, nisi!
Okrenula se i otišla. Svih deset mojih godina bez glasa je molilo njezine žute pletenice da ne odlaze, da me ne ostavljaju samoga. Gledao sam za njom, a jedna kap kliznula mi preko usne.

**3. Pročitajte zadatak. Dogovorite odgovor i zapišite ga.**

1. Tko je od vas iz skupine „praćkaš“?

 Napišite imena: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. Tko iz skupine zna napraviti praćku i za što mu praćka služi?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

4. Tko je Bijeli?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

5. Tko je Anica?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_­\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

6. Navedite dijelove grada ili ulice Nove Gradiške koje pisac spominje u pripovijetki (2 naziva).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

7. Odaberite jednu od sljedećih tvrdnji i obrazložite svoj odabir.

 Anica je imala pravo što se naljutila na dječaka.

 Anica nije imala pravo što se naljutila na dječaka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**4. Prezentacija odgovora po skupinama.**